title: "F\u00f6riskepsliinie Rem-S\u00f6l'"
text: "Di Skepsliinie Rem-S\u00f6l es en F\u00f6riskeps-Liinie, wat fan di Flensboriger F\u00f6rde-Reederii-Seetouristik GmbH (FRS) bidrewen uur.\nDi F\u00f6ri es en wichtigi Alternatiiwi t\u00f6 di Autotoch, wan di S\u00f6l'ringer hent\u00f6't Fastl\u00f6n wel. \n\nFan 2005 bit 2019 wiar bluat di Sylt Express \u00f6n Faart, 2019 k\u0101m me IMO 9008794 en taust F\u00f6riskep diart\u00f6.\nT\u00f6hop ken di Skeepen ombi 205 PkW faar.\n\nHistoorii fan di Linie\n\n\u00d6n di 7. Juuli 1963 stj\u00fc\u00fcrti di deenski Lindinger Reederii \u00fcs dit jest Skep di R\u00f8m\u00f8 I langs naa S\u00f6l'. J\u00fc her \u00f6n Havneby di R\u00f8m\u00f8-Sylt-F\u00e6rgeri A/S gr\u00fcnet. Bal en hualev Jaar lung k\u00fcr diar bluat Mensken mefaar, men hent\u00f6't Jen fan't Jaar 1963 k\u0101m al dit jest Auto-F\u00f6riskep bit\u00f6. Dit wiar di \"An\u00f8\", wat fuarof fuar Diirter (Lindinger Agro Co. A/S) koopet uuren wiar. Diar skul di Wainer fan di Sir \u00f6n k\u00f6\u00f6r.\nBal waar RoRo of RoPax (RoRo me Persoonentransport-M\u00f6\u00f6gelkhairen)-Skeepen koopet, en fuaral di \"R\u00f8m\u00f8\" en di \"Sylt\" k\u00fcr di Forkiir fan di Autos aartig wat iinfacher maaki.\n\u00d6n't Jaar 1971 waar di \"Westerland\" bi di H\u00fcsemer Skepswerev becht. Aur trii Jaaren hen wiar des dat gurtest Skep fan di Linie, et k\u00fcr 55 Pkw me fo. 1974 skul et we\u0111er en nii Skep wiis, en dit wiar di \"Vikingland\", wat bal dit salev wiar \u00fcs di Westerland, man gurter en s\u00f6ner di \"Skybar\", en ekstra litj Salon boowen \u00fcp Dek.\nDi tau Niibechningen blef da di iinsig Autof\u00f6ri-Skeepen twesken R\u00f6m en S\u00f6l'. Fan 1971 bit 1978 k\u0101m dat Pasajiirskep \"R\u00f8m\u00f8 I\" we\u0111er me \u00fcp Wai, wat \u00f6ntwesken di Noom \"Mrs. Sippi\" fingen her.\n1978 giar Lindinger pleite, en di Linie waar fan di F\u00f6rdereederei (Deling F\u00f6rde Reederei Seetouristik - FRS) \u00f6n Flensborig koopet. Des faart bit hent\u00f6 deling twesken di Ail\u00f6nen.\n\u00d6n't Jaar 1979 waar di Skeepen hent\u00f6 Zypern omflagt. Di deensk Aarberers wia diar ek \u00fcp Slach me iinforst\u00f6nen.\nAur lung Jaaren wiar di \"Westerland\" \u00f6n di Uastersee \u00fcs B\u00f6derskep twesken Kappeln en S\u00f6nerborig \u00f6n di Gang (Reederii E. H. Rasmussen GmbH fan S\u00f6nerborig her h\u00f6\u00f6r koopet), man 1991 k\u0101m j\u00fc we\u0111er t\u00f6beek.\nBit hent\u00f6 't Niibechning fan di \"Sylt Express\" wiar Westerland en Vikingland fuar't Miist t\u00f6hop \u00f6nerwai. Wan ek, da faarti di gurter \"Vikingland\" normaalerwiis aliining.\n\nBit hent\u00f6 2005 waareti di Faart ombi 50 bit 55 Min\u00fcten. Dat nii Skep ken't \u00f6n 35 Min\u00fcten skafi, man fuar't Miist waaret et 40 bit 45 Min\u00fcten, bit em \u00fcp dit \u00fc\u0111er Ail\u00f6n es.\nHat giar gauer, man da es dit ek muar sa makelk en iit \u00fcp Skep.\n\nGalerii\n\nDi Skeepen sent 1963\n\n R\u00f8m\u00f8 (I): Persoonenf\u00f6ri fuar 240 Pasajiiri (1963\u20131966)\n An\u00f6: Autof\u00f6ri fuar 100 Pasajiiri en 25 PKW (1963\u20131967)\n Friesland: Persoonenf\u00f6ri fuar 200 Pasajiiri (1964\u20131967)\n Sylt: Autof\u00f6ri fuar 250 Pasajiiri en 28 PKW (1966\u20131976)\n Egeskov: Autof\u00f6ri fuar 350 Pasajiiri en 14 PKW (1967)\n R\u00f8m\u00f8 (II): Autof\u00f6ri fuar 350 Pasajiiri en 37 PKW (1967\u20131974) \n Adriana: Persoonenf\u00f6ri fuar 200 Pasajiiri (1970)\n Mrs Sippi (ex R\u00f6m\u00f6 (I)): Persoonenf\u00f6ri fuar 240 Pasajiiri (1971\u20131978)\n Westerland: Autof\u00f6ri fuar 400 Pasajiiri en 55 PKW (1971\u20131983 und 1991\u20132005) \u2013 forkoopet hent\u00f6 di Fidji-Ail\u00f6nen\n Vikingland: Autof\u00f6ri fuar 585 Pasajiiri en 65 PKW (1974\u20132005) \u2013 forkoopet hent\u00f6 It\u0101lien\n Sylt Express Autof\u00f6ri fuar 599 Pasajiiri en 76 PKW (Sent 2005). \u00d6n Faart.\n Romoexpress'' Di Skriiffail t\u00f6 See (Sent 2019). \u00d6n Faart.\n\nWat jit fortelt uur\nAur di Somer fan 1964 bit 1968 skel en Skep fan di W.D.R. twesken R\u00f6m en S\u00f6l' faart haa. Dit wiar di \"Uthlande\", en Pasajiirskep, becht \u00f6n H\u00fcsem, 1955. Di deensk \"Orange-Linjen\" her dat Skep ee\u0111er des fan 1959 bit 1969 h\u00fc\u00fcrt. Wan em bi di W.D.R. ee\u0111erluket, da stuunt wat \u00fc\u0111ers: Di \"Uthlande 2\" skel fan 1959 bit 62 forchartert wesen wiis en 1968 forkoopet\n\nFan 1979 bit 1982/83 skel en Katamar\u0101n-Persoonenf\u00f6ri \u00f6nerwai wesen wiis, di \"R\u00f8m\u00f8\". Di Reederii wiar di \"Dansk R\u00f8m\u00f8 Rute K/S\", wat achter\u00f6n we\u0111er forsw\u00fcnen es.\n\nLuki uk jir\n En gur litj T\u00f6hopfaating\n En deensk Listi fan di Skeepen. Di Uthlande 2 staant diar \u00fcs \"Argonauta\", h\u00f6\u00f6r Noom ee\u0111er 1968.\n\nForkiir\nSeefaart\nF\u00f6riskeepen NF"